એકવાર મહાભારતની કથા કરનાર વિદ્વાન બ્રાહ્મણ કેશિયા ગામમાં આવ્યા હતા. પિતાશ્રીના કહેવાથી રૂપજીભાઈ પણ કથા સાંભળવા ગયા. પરંતુ કથામાં સ્ત્રી પુરુષો અવ્યવસ્થિત રીતે ભેળસેળ બેઠાહોવાથી પિતાજીને કહ્યુંકે આવી કથા સાંભળીને શું લાભ મળે? આવી કથાથી મનની મલિનતા દૂર થાય નહિ. રૂપજીનાએ સદ્‌વિચારો સાંભળી રામજીભાઈ રાજી થઈને બોલ્યા કે ‘‘સ્વામિનારાયણ’’ નામનો નવો ધર્મ ચોતરફ ફેલાયો છે. તે ખૂબજ સારો ઉજળો ધર્મ છે. ‘‘સ્વામિનારાયણ’’ શબ્દ સાંભળતાની સાથે જ જેમ મેઘની ઘટામાં વીજળીનો ચમકારો થાય અને દશેય દિશાઓ તેજોમય બની જાય. તેમ રૂપજીભાઈના અંતરમાં અલૌકિક આનંદ સાથે જ્ઞાન જ્યોતિનો પ્રકાશ વ્યાપી ગયો.